Johnson vereer vir sy puik sportmangees | Netwerk24
Die Amerikaanse gholfspeler Payne Stewart, wat in 1999 in 'n vliegongeluk dood is. Foto: Getty Images
Dié eer gaan jaarliks aan 'n gholfspeler wat die ontslape Stewart se respek vir die tradisie van die spel en sy toewyding om gholf se erfenis te bewaar versinnebeeld.
"Ek het nooit vir Payne ontmoet nie, maar ek is lief vir hom," sê Johnson, 'n tweemalige major-wenner.
Zach Johnson is vir sy liefdadigheidswerk en sportmangees bekroon. Foto: Getty Images
"Ek is lief vir die manier waarop hy die spel gespeel het as 'n mededinger, maar ook hoe hy sy lewe gelei het weg van die gholfbaan. Hy was 'n ware rolmodel."
Die 44-jarige Johnson is in Iowa City gebore en het 30 km noord in Cedar Rapids grootgeword, waar hy gholf as 10-jarige begin speel het. Hy het by die nabygeleë Elmcrest-buiteklub gespeel, wat nou die jaarlikse Zack Johnson-stigting se toernooi aanbied.
Voor sy stigting, wat teruggee aan die kinders en gesinne van Cedar Rapids, tot stand gekom het, het dié voormalige Meesters- en Britse Ope kampioen, welsynswerk gedoen om geld in te samel vir die vloedslagoffers van Iowa van 2008.
Johnson word op 2 September vereer tydens die Toer-kampioenskapstoernooi in Atlanta.
"Ek onthou dat ek na die Toer-kampioenskapstoernooi en die Payne Stewart-geleentheid gegaan het toe ek 'n groentjie was en gedink het: "Dit is die hoogtepunt van 'n gholfspeler se loopbaan. Dit is hoe jy die talente wat jy gegee is gebruik en ek weet dit is hoe Payne geleef het," sê Johnson.
"Ek is baie dankbaar en geëerd. Ek hou nie daarvan om in die kollig te wees nie, maar tog hoop ek ek kan nou 'n klein deeltjie van sy nalatenskap wees."
Vorige wenners van dié prys sluit in Byron Nelson, Jack Nicklaus, Arnold Palmer, Ben Crenshaw, Nick Price, Tom Watson, Gary Player, David Love III, Nick Faldo en Ernie Els.
"Zack sal sê hy is net 'n gewone ou van Cedar Rapids, maar inderwaarheid het hy een van die merkwaardigste stories die afgelope 25 jaar in die PGA-reeks ," sê Jay Monahan, die kommissaris van die PGA.
Stewart is in 1999 in 'n vliegongeluk dood en het 11 PGA-toernooie gewen, insluitende drie majors. – Reuters